'Straatprotes nou nodig om Afrikaans te red' | Netwerk24
Deur Marelize Barnard 21 Maart 2021 14:28
Al wat oorbly, is protes. Dit is tyd dat die mense strate toe gaan.
Danie van Wyk, voorsitter van die DAK Netwerk, 'n belangegroep vir voorheen benadeelde Afrikaanssprekendes, het Sondag so gereageer nadat die Universiteit Stellenbosch (US) die eerste weergawe van sy nuwe hersiende taalbeleid Saterdag bekendgestel het.
Lees ook: US-taalbeleid: Afr. en Eng voorgraads, Xhosainisiatiewe
Danie van Wyk, voorsitter van die DAK Netwerk. Foto: Verskaf
Van Wyk sê protesoptrede is nodig om druk uit te oefen op die bestuur van die US oor sy taalbeleid. "Die tyd het aangebreek dat ons Afrikaanssprekendes dit elkeen op onsself neem om ons taal te red."
Volgens Van Wyk gaan dit nie net oor die voortbestaan van Afrikaans by die US nie, dit gaan oor die gebruik van Afrikaans in skole, in howe en in die staatsdiens. "Ons moet die gebruik van Afrikaans terugkry sodat mense in die taal van hul keuse behandel word."
Hy sê die DAK Netwerk se standpunt is dat dit nie gaan oor die term Afrikaner nie. "Ek is 'n bruin Afrikaanse man. In die verlede wanneer iemand praat van Afrikaans is daar outomaties gedink aan die term Afrikaner. Die grootste aantal mense wat Afrikaans praat, is bruin mense," sê Van Wyk.
Hy sê dit is tyd dat bruin mense 'n posisie inneem ten opsigte van die mishandeling en verkoop van hul menseregte.
"Afrikaans word altyd gesien as die taal van die onderdrukker. My ma en ek was nooit onderdrukkers nie. Die taal is nie die onderdrukker nie. Die taal is verpolitiseer," volgens Van Wyk.
Hy sê Afrikaans moet gedepolitiseer word, sodat dit weer gesien kan word as die taal van die mense.
Alana Bailey, AfriForum se hoof van kultuursake. Foto: Verskaf
Op sy beurt het die organisasie AfriForum in 'n verklaring by monde van Alana Bailey, AfriForum se hoof van kultuursake, gesê die US se blatante miskenning van Afrikaanse studente se taalregte is tipies van vele instellings in die land wat 'n pro-Engelse agenda ten koste van tien van die land se amptelike tale dryf.
"Ten spyte van oorweldigende nasionale en internasionale bewyse van die akademiese, sielkundige en ekonomiese voordele van moedertaalonderrig, word Engelse onderrig aan studente as kortpad na sukses opgedis en bewys instellings soos die US net lippetaal aan veeltaligheid," sê Bailey.
Oor die bekendstelling van die US se konsep vir 'n hersiende taalbeleid sê Bailey die ervaring by ander instellings die afgelope dekade het gewys dat openbare prosesse van raadpleging van min betekenis is.
"Die beleid wat vooraf gesirkuleer is of uitgelek het, is telkens aanvaar, ongeag wat die insette van die belanghebbendes behels het. Sodoende het Afrikaans as tersiêre onderrigmedium nou bykans uit openbare instellings verdwyn en word die kans dat ander inheemse tale ten volle tot hierdie vlak ontwikkel gaan word, steeds minder," sê Bailey.